PREKDLADACIA SPRÁVA

Spoločnosť Slovenské lodenice Komárno, a.s. so sídlom v Bratislave, Košická 37, bola založená bez výzvy na upisovanie akcií zakladateľskou listinou, spísanou vo forme notárskej zápisnice dňa 11.09.2000. Spoločnosť bola zapísaná do Obchodného registra Okresného súdu Bratislava I. dňom vzniku 4.10.2000 za účelom stavby lodí. Spoločnosť má základné imanie vo výške 1 000 000,- Sk vo forme 100 kusov zaknihovaných akcií v menovitej hodnote 10 000,- Sk.

Na základe zmluvy o odplatnom prevode cenných papierov zo dňa 27.10.2000 vrátane dodatkov sa stal 100 % - ným akcionárom spoločnosti Dlhopis o.c.p., a.s., dcérska spoločnosť Fondu národného majetku Slovenskej republiky. 

Spoločnosť v zmysle uznesenia vlády SR č. 203 zo dňa 28.02.2001 zabezpečila účasť zástupcov Ministerstva financií SR a Ministerstva hospodárstva SR v Dozornej rade, čoho dôkazom je aj výpis z Obchodného registra v prílohe č. 1.

Predmetom činnosti je stavba, oprava a servis lodí, prenájom lodí, lodných zariadení, strojov, prístrojov a motorových vozidiel, projekcia, konštrukcia a výroba strojárskych výrobkov, projektovanie elektrických zariadení, výroba, inštalácia, opravy elektrických strojov, prístrojov, automatizované spracovanie dát, oprava, údržba počítačov a zariadení na spracovanie dát a ďalšie v zmysle výpisu z Obchodného registra.

Spoločnosť Slovenské lodenice Komárno, a.s. vznikla ako spoločnosť pre stavbu lodí v Komárne na princípe projektového financovania, pričom pokračuje a rozvíja skúsenosti a znalosti v odbore lodiarstva. V záujme udržania výroby lodí bol v rokoch 2000 a  2001 uskutočnený plynulý prechod zo zakladajúcej materskej spoločnosti Slovenské lodenice, a.s. Komárno v konkurze do spoločnosti Slovenské lodenice Komárno, a.s. Vo výrobnom pláne sa uvažuje so stavbou nákladných námorných lodí malej a strednej tonáže, zamestnávaním cca. 950 robotníkov a odborníkov z oblasti konštruktérov a technicko-hospodárskych pracovníkov. Slovenské lodenice Komárno, a.s. sú významným zamestnávateľom v Nitrianskom kraji ako aj v regióne južného Slovenska. K 30.6.2002 zamestnávajú 909 kmeňových zamestnancov a v kooperujúcich spoločnostiach je zamestnaných ďalších cca. 550 zamestnancov.

Stabilizácia Slovenských lodeníc a.s. má nielen význam pre samotnú spoločnosť, ale aj na stabilizáciu pomerov v kooperujúcich spoločnostiach, ako aj pre terciárnu sféru mesta Komárna a celého regiónu.

Na základe uznesenia vlády Slovenskej republiky č. 1112 zo dňa 20.12.2000 a následne uznesenia vlády Slovenskej republiky č. 203 zo dňa 28.02.2001, vláda Slovenskej republiky súhlasila s prevzatím štátnej záruky za Slovenské lodenice Komárno, a.s. za úvery vo výške 29 370 000,- DEM, poskytnuté Eximbankou SR na stavbu a dodávku 3 kusov lodných objektov pre nemeckých odberateľov. 

Všetky tri lodné objekty boli postavené a odovzdané odberateľom, posledný lodný objekt bol realizovaný v júni 2002. Kúpne ceny za lodné objekty boli uhradené na účet financujúcej banky Eximbanky SR ako splátky za poskytnutý úver. 

V roku 2001 spoločnosť okrem stavby troch lodných objektov pod štátnou zárukou zahájila stavbu ďalších troch lodných objektov typu Rýn, z ktorých dva sú dnes financované Eximbankou SR na komerčnej báze, financovanie tretej lode je vo schvaľovacom procese. Tieto lodné objekty sú v rôznom štádiu rozostavanosti, stavba prebieha v zmysle harmonogramov výroby. 

Poskytnutím štátnej záruky v roku 2001 a zahájením financovania stavby lodí na komerčnej báze sa situácia v Slovenských lodeniciach Komárno, a.s. začala stabilizovať v oblasti personálnej i v oblasti dodávateľsko-odberateľských vzťahov. Najdôležitejšou skutočnosťou je obnovenie dôvery u odberateľov a s tým súvisiaci záujem o stavbu komárňanských lodí a získanie certifikátu riadenia kvality ISO 9001.

Projekt reštrukturalizácie spoločnosti /príloha č. 11/, ktorý vypracovala SLKB navrhuje nasledujúci postup krokov záchrany a reštrukturalizácie spoločnosti:

1.	Navýšenie základného imania spoločnosti SLKB Fondom národného majetku SR zo súčastných 1 mil. Sk na 81 mil.Sk.
2.	Udelenie štátnej záruky za úvery na výstavbu 4 lodných objektov typu NL Leda, pričom hodnota kontraktov dosahuje výšku 23,016.600,- EUR.
3.	Rozbehnutie financovania lodného objektu NL Rýn 2951 Exportno-importnou bankou SR v termíne do 10.9.2002.
4.	Vstup strategického investora, pričom tento by mal navýšiť základné imanie o ďalších 600 000 000,- Sk.

Jedným z bodov projektu reštrukturalizácie spoločnosti je získanie štátnych záruk na výstavbu 4 ks lodných objektov typu Leda do výšky 30 % hodnoty kontraktov t.j. do výšky 6 904 980,- EUR.

Spoločnosť má uzatvorené kontrakty na stavbu 4 ks lodných objektov typu Leda. Ide o nákladné námorné lode pre nemeckých odberateľov, s ktorými má spoločnosť veľmi dobré skúsenosti z predchádzajúceho obdobia. Pri splnení kontraktov je predpoklad získania ďalších zákaziek na dodávku nových plavidiel.

Na základe týchto kontraktov číslo 01-1107-0009 zo dňa 22.03.2002 vrátane doplnkov, číslo 01-1108-0010 zo dňa 22.03.2002 vrátane doplnkov, číslo 02-1109-0025 zo dňa 12.03.2002 vrátane doplnkov a číslo 02-1110-0026 zo dňa 12.03.2002 vrátane doplnkov budú realizovať Slovenské lodenice Komárno, a.s. výrobu a vývoz 4 ks nákladných morských lodí v celkovej hodnote 23 016 600,- EUR.

Celý projekt je realizovaný prostredníctvom Exportno-importnej banky SR, ktorá poskytne Slovenským lodeniciam Komárno, a.s. prefinancovanie vo forme úverov oproti štátnej záruke do výšky 30% celkovej hodnoty úveru. Zabezpečenie štátnej záruky je súčasťou projektu reštrukturalizácie SLKB, a.s., ktorý je v prílohe a realizuje sa prostredníctvom Zmluvy o podmienkach ručenia a taktiež neodvolateľným odstúpením pohľadávok z dokumentárnych akreditívov, resp. platobných záruk na Exportno-importnú banku. Exportno-importná banka SR vystavila úverový prísľub a návrh úverovej zmluvy na financovanie stavby štyroch lodných objektov.

V zmysle podpísaných kontraktov budú dodávky lodných objektov realizované v priebehu roka 2003.

Lodné objekty budú financované na báze prísne projektového a účelového čerpania prostriedkov pod kontrolou Exportno-importnej banky SR v zmysle zmlúv, ktoré zabezpečujú účelovosť vynakladania prostriedkov. Jednotlivé stavebné etapy certifikuje nezávislá certifikačná spoločnosť Germanischer Lloyd, pričom celá výstavba lodí prebieha na základe certifikácie kvality ISO 9001. Počas stavby lodných objektov prebieha okrem certifikácie nezávislej spoločnosti, podnikovej kontroly aj kontrola stavebným dozorom odberateľa. Ministerstvo hospodárstva SR po posúdení predkladanej žiadosti konštatuje, že:
-	projekt, s ktorým žiadosť súvisí patrí medzi rozvojové programy prioritnej orientácie strojárstva schválené uznesením vlády SR č.344 zo dňa 13.05. 1997
-	žiadateľ má voči Sociálnej poisťovni, Okresnému úradu práce v Komárne a Všeobecnej zdravotnej poisťovni splatné a neuhradené záväzky.